b'\n_START_ARTICLE_\nBanatska bolgar\xc5\xa1\xc4\x8dina\n_START_SECTION_\nIzvor\n_START_PARAGRAPH_\nV 18. stoletju se je skupina prete\xc5\xbeno katoli\xc5\xa1kih Bolgarov, ki so be\xc5\xbeali po neuspeli vstaji proti Osmanom, naselila v Banatu. Zaradi njihove prostorske in politi\xc4\x8dne lo\xc4\x8denosti od mati\xc4\x8dne dr\xc5\xbeave se je njihov jezik za\xc4\x8del razvijati po svoje._NEWLINE_J\xc3\xa1ni Vasil\xc4\x8din je leta 1998 izdal prevod Nove zaveze v banatskobolgarskem jeziku z naslovom Svetotu Pismu Novija Z\xc3\xa1kun.\n_START_SECTION_\nGovorci\n_START_PARAGRAPH_\nPo uradnih romunskih podatkih \xc5\xbeivi v bolgarskem delu Banata okoli 6.500 Banatskih Bolgarov. Po podatkih srbskega \xc5\xa1tetja prebivalstva leta 2002 je v Vojvodini \xc5\xbeivelo 1.658 Bolgarov, bolgarski raziskovalci pa ocenjujejo, da \xc5\xbeivi v Romuniji okoli 12.000 Banatskih Bolgarov, v Srbiji pa okoli 3.000._NEWLINE_Najzgodnej\xc5\xa1i in najpomembnej\xc5\xa1i sredi\xc5\xa1\xc4\x8di Banatskih Bolgarov sta romunski naselji Dude\xc5\x9ftii Vechi (St\xc3\xa1r Bi\xc5\xa1nov) in Vinga, pomembna banatskobolgarska naselja v Romuniji pa so tudi Bre\xc5\x9ftea (Br\xc3\xa9\xc5\xa1\xc4\x87a), Colonia Bulgar\xc4\x83 (Telepa) in Denta (D\xc3\xa9nta), ter tudi Timi\xc5\x9foara (Timi\xc5\xa1v\xc3\xa1r) in S\xc3\xa2nnicolau Mare (Smiklu\xc5\xa1); v Srbiji so to vasi Ivanovo, Konak (Kanak), Ja\xc5\xa1a Tomi\xc4\x87 (Modo\xc5\xa1), Skorenovac (Gjurgevo) ter Belo Blato (Lizn\xc3\xa1jt)._NEWLINE_Banatski Bolgari ali Palj\xc4\x8dani so rimskokatoli\xc5\xa1ke veroizpovedi; iste vere so tudi Bolgari, ki govorijo enako nare\xc4\x8dje v nekaterih bolgarskih krajih - seveda brez nem\xc5\xa1kih in mad\xc5\xbearskih vplivov._NEWLINE_Po bolgarski osamosvojitvi leta 1878 so se mnogi Banatski Bolgari vrnili v mati\xc4\x8dno dr\xc5\xbeavo, med drugim v Asenovo, Brdarski Geran, Dragomirovo, Gostiljo in Bregare.\n_START_SECTION_\nJezikovne posebnosti\n_START_PARAGRAPH_\nKer so Banatski Bolgari \xc5\xbeiveli skupaj z Mad\xc5\xbeari in Nemci, je v njihovem jeziku sorazmerno veliko mad\xc5\xbearskih in nem\xc5\xa1kih izposojenk (npr. hajzenban za \xc5\xbeeleznico, nem\xc5\xa1ko: Eisenbahn). V banatski bolgar\xc5\xa1\xc4\x8dini ne poznajo posebne \xc5\xbeenske oblike priimkov, tako se tudi \xc5\xbeenski priimki kon\xc4\x8dujejo na mo\xc5\xa1ke kon\xc4\x8dnice: -ov, -ev, -ski, in ne na -ova, -eva, -ska. Banatsko bolgar\xc5\xa1\xc4\x8dino so standardizirali leta 1866. Jezik se ne zapisuje v cirilici, marve\xc4\x8d v lastni obliki latinice, ki je podobna hrva\xc5\xa1ki ali bosanski abecedi. V prvi polovici 19. stoletja so v banatskobolgarskih \xc5\xa1olah pou\xc4\x8devali slovansko ilir\xc5\xa1\xc4\x8dino, jezik Stanka Vraza, zato se za banatsko bolgar\xc5\xa1\xc4\x8dino uporablja latinska abeceda. Zaradi pouka ilir\xc5\xa1\xc4\x8dine so pri\xc5\xa1li v banatskobolgarski jezik hrva\xc5\xa1ki in verjetno tudi slovenski jezikovni elementi. Leta 1918 je bila razgla\xc5\xa1ena Banatska republika, kjer je bila banatska bolgar\xc5\xa1\xc4\x8dina eden od uradnih jezikov.'